b'\n_START_ARTICLE_\nTheodosius Ernst Frederik von Finecke\n_START_PARAGRAPH_\nTheodosius Ernst Frederik von Finecke (f\xc3\xb8dt 1721, d\xc3\xb8d 4. juli 1801 p\xc3\xa5 Dallund) var en dansk godsejer._NEWLINE_Han var s\xc3\xb8n af oberst Gynther Diderik von Finecke til Dallund og Clara Levetzow, foretog 1741 og f\xc3\xb8lgende \xc3\xa5r en udenlandsrejse, blev 1747 kammerjunker og samme \xc3\xa5r assessor i Hofretten, senere i H\xc3\xb8jesteret. 1759 synes hans moder, der da var enke p\xc3\xa5 30. \xc3\xa5r, at have afst\xc3\xa5et ham Dallund, p\xc3\xa5 hvilket Finicke spenderede meget; is\xc3\xa6r i retning af at arrondere godset. Han d\xc3\xb8de p\xc3\xa5 Dallund, hvilket han, der levede ugift, testamenterede som et stamhus til en sl\xc3\xa6gtning, friherre Carl Philip von Blixen-Finecke, som ved overtagelsen af stamhuset f\xc3\xb8jede navnet Finecke til sit eget._NEWLINE_Finecke var en h\xc3\xb8j, anselig mand med et fint v\xc3\xa6sen og havde mange kundskaber; et par sm\xc3\xa5skrifter om sproget, han udgav p\xc3\xa5 fransk, er ikke uefne. Ogs\xc3\xa5 for oldgranskningen havde han interesse og skabte en betydelig samling oldsager, is\xc3\xa6r ved udgravning af k\xc3\xa6mpeh\xc3\xb8je. Uagtet sine \xc3\xa5ndelige interesser var Finecke en ut\xc3\xa5lelig godsejer for sine undergivne; voldsom til det yderste fulgte han kun sine egne ideer og plagede b\xc3\xb8nderne h\xc3\xa5rdt; med pr\xc3\xa6sterne i egnen l\xc3\xa5 han idelig i proces. Intet under derfor, at han var genstand for almindeligt had, hvilket gjorde ham til et bytte for bestandig uro og frygt, der drev ham til at tr\xc3\xa6ffe alle h\xc3\xa5nde foranstaltninger for at sikre sit liv.'